Perheen rauhallisen mökkiloman salaisuus - näillä vinkeillä perhesopu säilyy - Asuminen - Ilta-Sanomat
Perheen rauhallisen mökkiloman salaisuus - näillä vinkeillä perhesopu säilyy
Julkaistu: 12.8.2012 8:13
Asiantuntija neuvoo, kuinka saat teinin lähtemään mökille mielellään.
"En tahdo! En halua! Ei kukaan muukaan joudu viettämään lomaa vanhempiensa kanssa!" Kuulostaako tutulle?
Lapsen murrosiän alkamisen huomaa usein ensimmäisenä siitä, ettei mökkikesä vanhempien kanssa enää huvita.
- Tämä on täysin normaalia ja merkki siitä, että lapsi käyttäytyy terveellä tavalla. Hänelle alkaa kehittyä uusi suhde itseensä ja siihen liittyy henkinen irrottautuminen vanhemmista kavereiden avulla, sanoo MLL:n auttavien puhelin- ja nettipalvelujen päällikkö Tatjana Pajamäkihttp://www.iltasanomat.fi/haku/?search-term=Tatjana%20Pajam%C3%A4ki.
Nuoren ilmoittaessa, ettei hän lähde mökille kaikenlainen nyrkin pöytään lyöminen on aina tuhoisaa ja turhaa. Hedelmällisintä on yhteinen keskustelu siitä, mitä uhkakuvia liittyy yksin kotiin jäämiseen. Puhua pitää myös siitä, mitä eri perheenjäsenet odottavat ja toivovat kesälomalta.
Nuoren kieltäytyminen mökille lähdöstä saattaa tuntua vanhemmasta pahalta, ja kesäsuunnitelmien hankaloituminen voi suututtaa. Murrosikä on kuitenkin tärkeä kehitysvaihe kuten varhaislapsuuskin.
- Vanhemmat tekevät usein uhrauksia lasten ollessa pieniä. Murrosiässä täytyy ehkä toimia samalla tavalla ja luopua joistakin omista jutuista lapsen takia, Pajamäki toteaa.
Näin perhesopu säilyy:
Anna nuoren ottaa kaveri mukaan mökille edes joksikin aikaa. Yhdessä nuoret voivat puuhata jotain hauskaa tai vain oleilla yhdessä. Ystäväperheen kanssa voi vaikkapa harjoittaa nuorten kesken viikonloppuvaihtoa.
Tehkää mökillä asioita oikeasti yhdessä. Parhaiten lapsille jäävät mieleen ne arkiset hetket, kun on oltu leppoisasti yhdessä, kuten pelattu tai laitettu ruokaa. Usein nuoren mökkikypsyminen johtuu siitä, että hän joutuu olemaan liian paljon yksin.
Nuorelle voi antaa mökillä luvan tehdä jotain erityistä, mikä kaupungissa ei ole mahdollista. Mopoiän lähestyessä se voi olla vaikkapa vanhan mopon laittamista ja sen ajamisen opettelua pihassa, kalastamista tai mitä vain mistä arvelee oman lapsensa innostuvan. Usein puuhan keksii, kun miettii mikä itseä aikanaan innosti nuorena kesämökillä.
Teinin kehitysvaiheen yksi tärkeimpiä asioita on lisääntynyt tarve yksityisyydelle. Tämä voi joskus jäädä vanhemmilta tajuamatta. Nuorelle olisi hyvä löytää oma nukkumapaikka ja kohta missä voi lueskella ja olla yksin omien ajatustensa kanssa.
Haluttomuus lähteä mökille on usein kehitysvaiheen kaari, joka palautuu parissa vuodessa. Joskus vanhemman on vain joustettava. Ehkä lapsen teinivuosina ei voi viettää neljää viikkoa kesämökillä, vaan lyhyempiä aikoja. Kysymyksessä on kuitenkin vain muutama vuosi nuoren elämästä.
Nuoret eivät ole yhtenäinen joukko, vaan jokainen on oma yksilönsä. Temperamentti vaikuttaa paljon siihen, miten teini käyttäytyy eri tilanteissa. Kannattaa kuitenkin muistaa, että alle 18-vuotiaat ovat vielä lapsia ja aina voi sattua jotakin.